Οδός Ριβολί

Η οδός Ριβολί (γαλλικά: Rue de Rivoli) είναι ένας από τους πιο διάσημους δρόμους στο Παρίσι, ένας εμπορικός δρόμος του οποίου τα καταστήματα περιλαμβάνουν τα πιο γνωστά ονόματα του χώρου της μόδας στον κόσμο. Κατά μήκος της βρίσκονται μνημεία μεγάλης ιστορικής και αρχιτεκτονικής αξίας. Βρίσκεται στη δεξιά όχθη του Σηκουάνα, στο 1ο και 4ο διαμερίσματα του Παρισιού.

Έλαβε το όνομα σε ανάμνηση της μάχης του Ριβολί, νίκης του Ναπολέοντα ενάντια στον αυστριακό στρατό, τον Ιανουάριο 1797.

Τοποθεσία και πρόσβαση 

Η οδός Ριβολί εκτείνεται σε μήκος περίπου 3 χιλιομέτρων από την οδό Σεβινιέ έως την Πλατεία Κονκόρντ. Διασχίζει την πλατεία των Πυραμίδων, όπου βρίσκεται το άγαλμα της Ιωάννας της Λωρραίνης. Στη βόρεια πλευρά και για ένα μεγάλο μέρος του μήκους της καλύπτεται από στοές με αψίδες. Το δυτικό τμήμα της οδού (το οποίο αντιστοιχεί περίπου στο τμήμα των αψίδων) κατασκευάστηκε από το 1802 κατά την Πρώτη αυτοκρατορία και κατ' επιθυμία του Ναπολέοντα από τους αρχιτέκτονες Σαρλ Περσιέ και Πιέρ Φονταίν. Το κεντρικό και ανατολικό τμήμα του δρόμου δημιουργήθηκε κατά την ανάπλαση του Παρισιού με τη διάνοιξη λεωφόρων από τον βαρόνο Οσμάν από το 1853 έως το 1870. 

Κάτω από τις αψίδες της οδού Ριβολί βρίσκονται πολυσύχναστα καφέ και ζαχαροπλαστεία, όπως το ιστορικό καφέ Ανζελινά. 

Η περιοχή εξυπηρετείται από τους σταθμούς του μετρό Σαιν-Πωλ, Οτέλ ντε Βιλ, Σατλέ, Λούβρο-Ριβολί, Παλαί Ρουαγιάλ-Λούβρο, Κεραμεικός και Κονκόρντ.

Μνημεία -Αξιοθέατα 

Ο δρόμος περνά από μερικά από τα σημαντικότερα αξιοθέατα της πόλης. Τα μνημεία αναφέρονται με κατεύθυνση από ανατολικά προς δυτικά.

 Το Οτέλ ντε Βιλ, το δημαρχείο του Παρισιού, χρονολογείται από τα τέλη του 14ου αιώνα.

 Ο πύργος Σαιν-Ζακ χρονολογείται από τις αρχές του 16ου αιώνα. Είναι ένα υπόλοιπο της εκκλησίας Σαιν-Ζακ-λα-Μπουσερί, που κατεδαφίστηκε το 1797.
 Το πολυκατάστημα Λα Σαμαριταίν βρίσκεται μεταξύ της οδού Ριβολί, της οδού ντε λα Μοναί που οδηγεί στη γέφυρα Πον Νεφ και της Προβλήτας του Λούβρου. Χτίστηκε στα έτη 1928-1930 σύμφωνα με σχέδια του Φρανς Ζουρντάν σε στυλ Αρ Νουβό και Αρ Ντεκό και τμήμα του πρόκειται να μετατραπεί σε ξενοδοχείο. Επαναλειτουργεί από τον Απρίλιο 2020.

 Ο ναός του Σαιν-Ζερμαίν-λ'Ωσερουά, χτίστηκε από τον 12ο αιώνα μέχρι τον 15ο αιώνα. Ανακατασκευάστηκε τα έτη 1500-1530 και πάλι γύρω στο 1754 και τον 19ο αιώνα.
 Το Λούβρο, στεγάζει ένα από τα μεγαλύτερα μουσεία στον κόσμο. Η βόρεια πτέρυγα Ρισελιέ του 17ου αιώνα βρίσκεται απευθείας στην οδό Ριβολί. Μέχρι τη δεκαετία του 1980, ήταν η έδρα του Υπουργείου Οικονομικών.
 Το μουσείο διακοσμητικών τεχνών σε πτέρυγα του μουσείου του Λούβρου.
 Η πλατεία του Παλαί Ρουαγιάλ διευρύνθηκε το 1852, ακριβώς απέναντι από την πτέρυγα Ρισελιέ του Λούβρου. Στην ανατολική πλευρά της πλατείας βρίσκεται το Λούβρο των Παλαιοπωλών (Louvre des Antiquaires), ένα πρώην πολυκατάστημα που μετατράπηκε σε εμπορική στοά. Στεγάζει περίπου 250 καταστήματα με αντίκες σε τρεις ορόφους.
 Τα σπίτια απέναντι από το Λούβρο και τον κήπο του Κεραμεικού χτίστηκαν ομοιόμορφα από τον Σαρλ Περσιέ στις αρχές του 19ου αιώνα. Περιλαμβάνουν στοές στο ισόγειο.
 Στην πλατεία των Πυραμίδων στη βόρεια πλευρά της οδού Ριβολί βρίσκεται ένα επιβλητικό επιχρυσωμένο ιππικό άγαλμα της Ιωάννας της Λωρραίνης, έργο του Εμανουέλ Φρεμιέ το 1874, σε κοντινή απόσταση από την πύλη Σαιντ-Ονορέ, το σημείο όπου η ηρωίδα τραυματίστηκε στις 8 Σεπτεμβρίου 1429.
 Στον αριθμό 228 βρίσκεται το ιστορικό ξενοδοχείο Λε Μερίς που κατασκευάστηκε το 1835.
 Αναμνηστική πλάκα στο φράκτη του κήπου του Κεραμεικού θυμίζει τον τόπο της Αίθουσας του Ιπποδρομίου (Salle du Manège) στο παλάτι του Κεραμεικού, στην οποία, μεταξύ άλλων, δικάστηκε ο Λουδοβίκος ΙΣΤ' και συντάχθηκε το πρώτο γαλλικό σύνταγμα. Στην αίθουσα συνεδρίαζαν η Συντακτική Συνέλευση, η Συμβατική Εθνοσυνέλευση και το 1795 το Συμβούλιο των 500 του Διευθυντηρίου. Το 1799, η Λέσχη των Ιακωβίνων του Ιπποδρομίου είχε την έδρα της εκεί.
 Αναμνηστική πλάκα στον αριθμό 144 μνημονεύει μία ιστορική απόπειρα δολοφονίας που έγινε σε εκείνο το σημείο. Ο αρχηγός του Ουγενότων Ναύαρχος Γκασπάρ Β' ντε Κολινί πυροβολήθηκε και τραυματίστηκε λίγο πριν τη σφαγή της νύχτας του Αγίου Βαρθολομαίου του 1572.
 Η πλατεία Κονκόρντ, στο ανατολικό άκρο της οδού Ριβολί.

Παραπομπές

Εξωτερικοί σύνδεσμοι 

 Η οδός Ριβολί (αγγλικά)

Δρόμοι στο Παρίσι